**Транспорт воситалари эгаларининг фуқаролик жавобгарлигини мажбурий суғурта қилиш бўйича тўловларни кафолатлаш жамғармаси интерактив хизматлари**

Ўзбекистон Республикаси Биринчи Президенти Ислом Каримовнинг 2012 йил 21 мартдаги “Замонавий ахборот-коммуникатция технологияларини янада жорий этиш ва ривожлантириш чора – тадбирлари тўғрисида”ги 1730 – сон Қарорини ижросини таъминлаш мақсадида фуқароларга зарур интерактив хизматлар кўрсатиш, керакли маълумотларни тақдим қилиш бўйича Жамғарма томонидан 2016 йилда янги интерактив хизматлар жорий этилиб, ушбу хизматлар Ягона давлат интерактив хизматлар порталида ҳамда Жамғарма расмий веб сайтида ([www.tkj.uz](http://www.tkj.uz)) ишга туширилди.

Хусусан, Ягона давлат интерактив хизматлар портали орқали Жамғармага мурожаат қилиш, йўл транспорт ҳодисасида жабрланган шахслар учун компенсация тўловларини олиш учун тегишли ҳужжатларни онлайн топшириш, транспорт воситалари эгаларининг фуқаролик жавобгарлигини мажбурий суғуртаси бўйича йўл транспорт ҳодисасида айбдор шахснинг суғурталанганлиги тўғрисида маълумотни онлайн усулда олиш каби янги хизматлар жорий этилди.

Шунингдек, Жамғарма расмий веб сайтида қуйидаги бир қатор интерактив хизматлар яратилди. Жумладан:

* Жамғарма директори виртуал қабулхонаси;
* Суғурта полисини ҳақиқийлигини текшириш;
* Транспорт воситаси қайси суғурта компаниясида суғурталанганлигини аниқлаш;
* Суғурта қопламаси тўланганлигини текшириш;
* Онлайн маслаҳатчи;
* Суғурта шартномасини тузишда суғурта қилдирувчи томонидан тўланадиган суғурта мукофоти миқдорини аниқлаш учун Суғурта калькулятори;
* Жабрланувчининг соғлиғига ёки ҳаётига етказилган зарар калькулятори;
* Суғурта компаниялари – жамғарма аъзоларининг ўсиш суръатидаги кўрсаткичларни олиш.

Бу хизматлар яратилгунга қадар Жамғарманинг жойларда ҳудудий бўлинмалари йўқлиги сабабли республикамизнинг чекка ҳудудларидаги йўл транспорт ҳодисасида жабрланган шахслар компенсация тўловларини олиш учун Тошкент шаҳрига келиб мурожаат этишлари лозим эди. Ҳозирги кунда эса ушбу хизматлар орқали фуқаролар ортиқча вақт ва харажатларсиз ўзларига зарур бўлган хизматлардан тез, қисқа муддатда фойдаланмоқдалар.

Шунингдек, Президентимиз Шавкат Мирзиёев томонидан 2017 йил “**Халқ билан мулоқот ва инсон манфаатлар йили**” деб эълон қилиниши, Жамғарманинг интерактив хизматларини янада такомиллаштириш зарурлигини кўрсатади. Шунинг учун Жамғарма томонидан аҳолига янада қулайликлар яратиш мақсадида жорий йилда юқорида келтирилган интерактив хизматларнинг мобиль иловалари ҳамда замонавий ахборот-коммуникация технологиялари ёрдамида янги бир-қатор хизматлар ишлаб чиқиш режалаштирилган.